Fy fasan, for et beslag!
Mannen ble tatt med 344 kilo fasan og ender - med fugl og fjær. - Det skal ha vært fra jakt i Sverige. Det står ingenting i rapporten om han har jaktet selv. Han har på forhånd søkt om dette, men det er en del krav som ikke var oppfylt. Så er det en tollmessig sak, sier tollinspektør Cathrine Bærem til VG Nett. Innførsel av vilt krever tillatelse fra veterinærmyndighetene, skriver Fredriksstad Blad. - Han kom på grønn sone og hadde dispensasjon fra mattilsynet, men papirene var ikke i orden. Hensikten kan ha vært å gjøre det på korrekt måte. Han ble stoppet i kontroll, men manglet papirene, sier Bærem. Nå kan 206 kilo and og 138 kilo fasan bli destruert. - Hvis papirene ikke er i orden, vil han ikke få igjen fuglene. Da vil de bli destruert, sier hun.
Da tollerne stanset bilen på Svinesund sent torsdag kveld, avslørte de det som kan ha vært årets villeste smuglerforsøk.